2.  ปัจจัยความเสี่ยง

บริษัทฯ ได้ตระหนักถึงปัจจัยความเสี่ยงต่างๆ
ที่อาจเกิดขึ้นและส่งผลกระทบต่อการดำเนินการทางธุรกิจ
จึงได้มีการกำหนดแนวทางในการบริหารความเสี่ยง ตลอดจนการทบทวน
การปรับปรุงกระบวนการทำงานอย่างต่อเนื่อง
เพื่อเสริมสร้างมาตรฐานและความพร้อมในการรองรับความเสี่ยงที่อาจเกิดขึ้นได้ในอนาคต ทั้งนี้
ปัจจัยความเสี่ยงที่อาจจะเกิดขึ้น และมีผลกระทบต่อการดำเนินงานของบริษัท สามารถสรุปได้ดังนี้

1.  ความเสี่ยงจากการผันผวนของอัตราดอกเบี้ย

ความผันผวนของอัตราดอกเบี้ยอาจส่งผลกระทบโดยตรงต่อผลการดำเนินงานของบริษัทฯ
โดยหากอัตราดอกเบี้ยในตลาดปรับตัวสูงขึ้นจะส่งผลให้ต้นทุนในการจัดหาเงินทุนของบริษัทฯ
สูงขึ้นด้วยเช่นกัน ซึ่งบริษัทฯ ได้ตระหนักถึงความเสี่ยงดังกล่าว ดังนั้น บริษัทฯ
จึงมีนโยบายป้องกันความเสี่ยงจากการผันผวนของอัตราดอกเบี้ย
โดยบริษัทฯพยายามจัดหาเงินกู้ยืมระยะยาวสกุลเงินบาทที่มีอัตราดอกเบี้ยคงที่ตลอดอายุสัญญา
ในกรณีที่เป็นเงินกู้ระยะยาวสกุลเงินบาท ซึ่งเป็นอัตราดอกเบี้ยลอยตัว บริษัทฯ
ได้ทำสัญญาแลกเปลี่ยนดอกเบี้ยให้เป็นอัตราดอกเบี้ยคงที่
และเงินกู้ยืมระยะยาวสกุลเงินต่างประเทศอัตราดอกเบี้ยลอยตัว บริษัทฯ
ได้ทำสัญญาแลกเปลี่ยนเงินตราให้เป็นสกุลเงินบาททั้งสิ้น พร้อมทั้งให้เป็นอัตราดอกเบี้ยคงที่
(รายละเอียดได้เปิดเผยไว้ในหมายเหตุประกอบงบการเงินข้อ 14 และข้อ 15) ทั้งนี้ บริษัทฯ
ไม่มีนโยบายที่จะทำสัญญาแลกเปลี่ยนดังกล่าว เพื่อการค้าหรือเก็งกำไรทั้งในปัจจุบันและอนาคต

2.  ความเสี่ยงจากการผันผวนของอัตราแลกเปลี่ยนเงินตราต่างประเทศ

ณ วันที่ 20 กุมภาพันธ์ 2554 บริษัทฯ มีภาระเงินกู้ยืมและหุ้นกู้ระยะยาว เป็นสกุลเงินเยนจำนวน
21,250 ล้านเยน หรือเทียบเท่า 7,864 ล้านบาท เป็นสกุลดอลล่าร์จำนวน 222 ล้านดอลล่าร์
หรือเทียบเท่า 6,850 ล้านบาท รวมทั้งเงินกู้ยืมและหุ้นกู้ระยะยาวที่จะถึงกำหนดชำระภายใน 1 ปี
เป็นสกุลเงินเยนจำนวน 15,250 ล้านเยน หรือเทียบเท่า 5,644 ล้านบาท

เพื่อเป็นการป้องกันความเสี่ยงที่อาจเกิดขึ้นจากความผันผวนของอัตราแลกเปลี่ยน บริษัทฯ
ได้ทำสัญญาซื้อขายเงินตราต่างประเทศล่วงหน้าสำหรับเงินกู้ยืมระยะสั้นรวมทั้งดอกเบี้ยที่เป็นเงินตราต่างประเทศของเงินกู้ยืมระยะสั้นดังกล่าวทั้งสิ้น
และทำสัญญาแลกเปลี่ยนเงินตราต่างประเทศสำหรับเงินกู้ยืมระยะยาวและเงินกู้ยืมระยะยาวที่จะถึงกำหนดชำระภายใน
1 ปี พร้อมทั้งดอกเบี้ยที่เป็นสกุลเงินต่างประเทศทั้งหมดให้เป็นสกุลเงินบาท
(รายละเอียดได้เปิดเผยไว้ในหมายเหตุประกอบงบการเงินข้อ 14 และข้อ 15) ทั้งนี้ บริษัทฯ
ไม่มีนโยบายที่จะทำสัญญาแลกเปลี่ยนเงินตราต่างประเทศและสัญญาซื้อขายเงินตราต่างประเทศล่วงหน้าเพื่อการค้าหรือเก็งกำไรทั้งในปัจจุบันและอนาคต

3.  ความเสี่ยงจากความไม่เพียงพอของเงินทุนหมุนเวียน

บริษัทฯ ใช้แหล่งเงินทุนในการให้สินเชื่อแก่ลูกค้าของบริษัทฯ จากเงินกู้ยืม ณ วันที่ 20 กุมภาพันธ์
2554 บริษัทฯ และบริษัทย่อย มียอดลูกหนี้การค้าสุทธิจำนวน 33,827 ล้านบาท
และได้ใช้แหล่งเงินทุนจากเงินกู้จากสถาบันการเงิน และออกหุ้นกู้ จำนวน 32,376 ล้านบาท

ทั้งนี้ บริษัทฯ ได้ตระหนักถึงความเสี่ยงจากการพึ่งพิงแหล่งเงินทุนแหล่งใดแหล่งหนึ่งมากเกินไป
บริษัทฯ จึงกระจายความเสี่ยงในการจัดหาเงินทุนโดยการกู้ยืมเงินจากธนาคารจำนวนทั้งสิ้น 17
แห่ง แบ่งเป็นสาขาของธนาคารต่างประเทศจำนวน 10 แห่งและธนาคารในประเทศจำนวน 7 แห่ง
โดยในช่วงระยะเวลาที่ผ่านมา บริษัทฯ
มิได้พึ่งพิงเงินกู้ยืมจากธนาคารแห่งใดแห่งหนึ่งในสัดส่วนที่เกินกว่าร้อยละ 30 ของเงินกู้ยืมรวม
นอกจากนี้ บริษัทฯ ยังจัดหาเงินทุนหมุนเวียนโดยการระดมทุนจากนักลงทุนโดยตรงได้แก่
การออกหุ้นกู้และตั๋วแลกเงินเพื่อเพิ่มความเพียงพอของแหล่งเงินทุน
และได้ทำสัญญากับสถาบันการเงินเพื่อช่วยในการจัดหาเงินกู้ยืมจากสถาบันการเงินอื่นๆ
ในลักษณะวงเงินกู้ยืมผูกพัน (Commitment Line) วงเงินจำนวน 770 ล้านบาท
และยังมีนโยบายที่จะจัดหาเงินทุนให้เพียงพอกับการขยายตัวของการให้สินเชื่อ
โดยการเพิ่มวงเงินสินเชื่อกับสถาบันการเงิน
การเพิ่มความหลากหลายในการจัดหาเงินทุนในระยะยาวด้วยการออกหุ้นกู้ ตั๋วแลกเงิน
และการแปลงสินทรัพย์ให้เป็นหลักทรัพย์ เป็นต้น

บริษัทฯ ได้ระดมทุนจากโครงการแปลงสินทรัพย์ให้เป็นหลักทรัพย์ โดยจัดตั้งบริษัทนิติบุคคลเฉพาะกิจ
ภายใต้กฎหมายว่าด้วยนิติบุคคลเฉพาะกิจเพื่อการแปลงสินทรัพย์ให้เป็นหลักทรัพย์ โดยบริษัทฯ
ถือหุ้นอยู่ร้อยละ 26 ในบริษัทดังกล่าว
และใช้บริษัทนิติบุคคลเฉพาะกิจระดมทุนโดยออกหุ้นกู้ซึ่งมีกระแสเงินสดจากสินทรัพย์ลูกหนี้บัตรเครดิตของบริษัทฯ
ที่ขายให้กับนิติบุคคลเฉพาะกิจดังกล่าวรองรับ

4.  ความเสี่ยงด้านสินเชื่อ

หมายถึง
ความเสี่ยงที่เกิดจากความสามารถในการชำระหนี้ของลูกค้าไม่เป็นไปตามภาระผูกพันตามสัญญา
อันเนื่องมาจากปัจจัยเสี่ยงที่เกิดขึ้นในสภาวะการณ์ในปัจจุบัน เช่น

-   การชะลอตัวทางเศรษฐกิจภายในและภายนอกประเทศ
    ซึ่งส่งผลกระทบต่อความสามารถในการชำระหนี้คืนของลูกค้าโดยตรง

-   ความเสี่ยงจากการที่ผู้ขอสินเชื่อใช้บริการสินเชื่อไม่ตรงตามวัตถุประสงค์ของบริษัท เช่น
    การขอสินเชื่อเพื่อการเช่าซื้อสินค้าแต่มีการแปลงสภาพสินค้าเป็นเงินสดเพื่อให้เกิดสภาพคล่องทางการเงิน
    ซึ่งขัดต่อวัตถุประสงค์หลักของบริษัทฯ
    ที่ต้องการนำเสนอสินเชื่อประเภทสินค้าและ/หรือบริการสำหรับลูกค้าเพื่ออำนวยความสะดวกในการดำรงชีวิตประจำวัน

ทั้งนี้ บริษัทฯ ได้กำหนดกระบวนการทำงานของสินเชื่อ โดยครอบคลุมถึงนโยบายการให้สินเชื่อ
การเผยแพร่นโยบายไปสู่พนักงานปฏิบัติการ การจัดระดับความเสี่ยงของสินเชื่อในแต่ละประเภท
การกำหนดเงื่อนไขในการพิจารณาสินเชื่อ การทบทวนการให้สินเชื่อ
ตลอดจนอำนาจในการอนุมัติสินเชื่อ เพื่อให้เกิดมาตรฐานในการให้สินเชื่ออย่างต่อเนื่อง

2.5) ความเสี่ยงที่เกิดจากการทุจริต

บริษัทฯ
ตระหนักถึงความเสี่ยงที่เกิดจากการที่ผู้ขอสินเชื่อหรือร้านคู่ค้าแจ้งข้อมูลเท็จในการขอสินเชื่อซึ่งอาจทำให้บริษัทฯ
ได้รับความเสียหาย เนื่องจากบริษัทฯ จะไม่สามารถติดตามหนี้จากผู้ขอสินเชื่อรายดังกล่าวได้
และบริษัทฯ ก็จะต้องทำการตัดจำหน่ายหนี้ดังกล่าวเป็นหนี้สูญในที่สุด
ดังนั้นเพื่อเป็นการป้องกันความเสียหายที่อาจเกิดขึ้นจากกรณีดังกล่าว บริษัทฯ
จึงมีกระบวนการในการตรวจสอบความถูกต้องของข้อมูลที่รัดกุม
โดยพนักงานอนุมัติสินเชื่อจะตรวจสอบจากฐานข้อมูลของบริษัทฯ
ตรวจสอบจากชื่อผู้จดทะเบียนขอใช้โทรศัพท์ตามหมายเลขโทรศัพท์ที่ผู้ขอสินเชื่อแจ้งไว้ในใบคำขอสินเชื่อ
รวมทั้งการยืนยันความถูกต้องโดยการโทรศัพท์สอบถามทั้งที่บ้านและที่ทำงาน
หากยังมีข้อสงสัยก็จะส่งพนักงานตรวจสอบไปตรวจสอบบ้านและที่ทำงานเป็นการเพิ่มเติม

นอกจากนี้ บริษัทฯ ยังมีความเสี่ยงจากการทุจริตของพนักงานอนุมัติสินเชื่อ เช่น
การอนุมัติเกินวงเงินที่ผู้ขอสินเชื่อควรจะได้รับหรือการอนุมัติสินเชื่อให้แก่ผู้ขอสินเชื่อที่มีคุณสมบัติไม่ผ่านเกณฑ์ที่บริษัทฯ
กำหนด บริษัทฯ
ได้ป้องกันความเสียหายที่อาจเกิดขึ้นจากเหตุการณ์ดังกล่าวโดยกำหนดให้ผู้บริหารและพนักงานระดับหัวหน้าของฝ่ายควบคุมสินเชื่อสุ่มตรวจสอบการอนุมัติสินเชื่อว่าเป็นไปตามหลักเกณฑ์ที่บริษัทฯ
กำหนดไว้หรือไม่ นอกจากนั้น
ฝ่ายเร่งรัดหนี้สินจะส่งรายงานให้แก่ผู้บริหารฝ่ายควบคุมสินเชื่อเพื่อทำการวิเคราะห์และตรวจสอบรายละเอียดของลูกหนี้ค้างชำระเพื่อหาสาเหตุว่าเกิดจากความไม่ถูกต้องในการอนุมัติสินเชื่อหรือไม่
ทั้งนี้เพื่อพิจารณาดำเนินการต่อไป

6.  ความเสี่ยงจากการเก็บรักษาข้อมูล

การดำเนินงานของบริษัทฯ
มีการใช้ระบบเครือข่ายคอมพิวเตอร์เพื่อเก็บรักษาข้อมูลของลูกค้าเป็นจำนวนมาก
ซึ่งหากระบบคอมพิวเตอร์ขัดข้องหรือเกิดเหตุการณ์ใดๆ ที่ทำให้ข้อมูลสูญหายหรือรั่วไหล
จะส่งผลกระทบต่อการดำเนินธุรกิจของบริษัทฯ ดังนั้น บริษัทฯ
จึงกำหนดให้มีระบบการถ่ายเทข้อมูลซึ่งเชื่อมโยงระหว่างเครื่องคอมพิวเตอร์หลักและเครื่องคอมพิวเตอร์สำรอง
ซึ่งหากเครื่องคอมพิวเตอร์หลักขัดข้อง
เครื่องคอมพิวเตอร์สำรองจะสามารถทำงานทดแทนได้โดยทันที รวมทั้งมีการบันทึกข้อมูลต่างๆ
ลงบนเทปบันทึกข้อมูล (Magnetic Tape) ซึ่งจะทำการบันทึกเป็นรายวัน รายสัปดาห์
และรายเดือน และเพื่อเพิ่มความปลอดภัย บริษัทฯ
ได้จัดเก็บเทปดังกล่าวไว้ยังสถานที่อื่นที่ได้รับมาตรฐานการจัดเก็บและรักษาความปลอดภัยที่เชื่อถือได้
และได้กำหนดให้มีการใช้รหัสประจำตัวในการเข้าสู่ระบบข้อมูลของบริษัทฯ
เพื่อป้องกันการรั่วไหลของข้อมูลที่เป็นความลับ

นอกจากนี้ บริษัทฯ ได้พิจารณาแนวทางในการป้องกันและแก้ไขความเสี่ยงที่เกิดขึ้น
โดยการนำระบบการบริหารจัดการความมั่นคงปลอดภัยของข้อมูลมาใช้ เพื่อปกป้องดูแล
และรักษาไว้ซึ่งความลับ ความถูกต้อง
และความพร้อมใช้งานให้แก่ทรัพย์สินด้านข้อมูลทั้งหมดของบริษัทฯ ซึ่งบริษัทฯ
ได้ให้ความสำคัญแก่ภารกิจนี้เป็นอันดับต้นๆ เสมอมา ในเดือนกุมภาพันธ์ พ.ศ.2551 บริษัทฯ
ได้รับการรับรองมาตรฐาน ISO/IEC 27001:2005
อันเป็นมาตรฐานสากลด้านการบริหารจัดการความมั่นคงปลอดภัยของข้อมูล (ISMS) จากบริษัท บูโร
เวอริทัส เซอทิฟิเคชั่น (ประเทศไทย) จำกัด ซึ่งการรับรองดังกล่าว ทำให้มั่นใจได้ว่า
ระบบของบริษัทฯ ได้รับการปกป้อง และรักษาไว้ซึ่งมาตรฐานที่ดีที่สุด เฉกเช่นองค์กรชั้นนำทั่วโลก

7.  ความเสี่ยงจากการเข้ามาควบคุมของภาครัฐ

เมื่อวันที่ 11 พฤศจิกายน 2545 กระทรวงการคลังได้ประกาศให้ธุรกิจบัตรเครดิต
เป็นกิจการที่ต้องขออนุญาต ตามประกาศคณะปฏิวัติฉบับที่ 58 และให้อำนาจธนาคารแห่งประเทศไทย
กำหนดหลักเกณฑ์ วิธีการ และเงื่อนไขในการประกอบธุรกิจบัตรเครดิต
โดยกำหนดอัตราดอกเบี้ยในหนี้ค้างชำระ หรือดอกเบี้ยในระหว่างเวลาผิดนัดชำระหนี้
หรือค่าปรับในการชำระหนี้ล่าช้ากว่ากำหนดเมื่อคำนวณรวมกันแล้วต้องไม่เกินร้อยละ 18 ต่อปี
ในส่วนบริการเบิกเงินสดล่วงหน้าผ่านบัตร
เครดิต เรียกเก็บค่าธรรมเนียมและค่าใช้จ่ายใดๆรวมกันได้ไม่เกินร้อยละ 3
ของจำนวนเงินสดที่เบิกถอนนั้นและได้กำหนดคุณสมบัติของผู้ถือบัตรเครดิต ต้องมีรายได้ขั้นต่ำ
15,000 บาท ต่อเดือน

ในเดือนเมษายน 2547 ธนาคารแห่งประเทศไทยได้ออกข้อกำหนดเพิ่มเติม
ในการประกอบธุรกิจบัตรเครดิต โดยกำหนดอัตราการชำระหนี้ค้างชำระขั้นต่ำ
เพดานสูงสุดในการให้สินเชื่อบัตรเครดิต และกิจกรรมในการส่งเสริมการขาย
และคุณภาพของลูกหนี้บัตรเครดิต ดังนี้

-   ยอดชำระหนี้ค้างชำระขั้นต่ำ เพิ่มจาก ร้อยละ 5 เป็นร้อยละ 10 ของยอดค้างชำระ
    เริ่มตั้งแต่เดือนเมษายน 2550

-   บริษัทบัตรเครดิต ต้องยกเลิกบัตรเครดิตที่มีการค้างชำระ เกินกว่า 3 งวดขึ้นไป

-   บริษัทบัตรเครดิต ต้องตรวจสอบข้อมูลลูกค้ากับศูนย์ข้อมูลบัตรเครดิต ก่อนอนุมัติบัตร

-   ยอดสินเชื่อสูงสุดที่ให้ต้องไม่เกิน 5 เท่าของรายได้ต่อเดือน หรือกระแสเงินสดในบัญชีธนาคาร

-   บริษัทบัตรเครดิต ต้องควบคุมพนักงานในการทำกิจกรรมส่งเสริมการขาย
    เพื่อการสมัครบัตรเครดิต

ในเดือน กรกฎาคม 2548 กระทรวงการคลัง
ได้ออกประกาศให้การประกอบธุรกิจสินเชื่อส่วนบุคคลเป็นกิจการที่ต้องขออนุญาตตามประกาศคณะปฏิวัติฉบับที่
58 และให้อำนาจธนาคารแห่งประเทศไทย กำหนดหลักเกณฑ์ วิธีการ
และเงื่อนไขในการประกอบธุรกิจสินเชื่อส่วนบุคคล
และลักษณะของสินเชื่อส่วนบุคคลภายใต้การกำกับดังนี้

-   สินเชื่อที่ให้แก่บุคคลธรรมดา โดยมิได้ระบุวัตถุประสงค์ หรือมีวัตถุประสงค์
    เพื่อให้ได้มาซึ่งสินค้าหรือบริการและไม่มีวัตถุประสงค์เพื่อนำไปใช้ในการธุรกิจ
    โดยเป็นสินเชื่อที่ไม่มีทรัพย์สินเป็นหลักประกัน

-   สินเชื่อที่เกิดจากการให้เช่าซื้อและการให้เช่าแบบลิสซิ่งในสินค้าที่ผู้ประกอบธุรกิจมิได้จำหน่ายเป็นทาง
    การค้าปกติ ยกเว้นในสินค้าประเภทรถยนต์และรถจักรยานยนต์

ทั้งนี้ ธนาคารแห่งประเทศไทย ได้กำหนดคุณสมบัติของผู้ให้บริการธุรกิจสินเชื่อส่วนบุคคล
ตลอดจนเพดานอัตราดอกเบี้ย ค่าปรับ ค่าบริการ ต่อปี และวงเงินสูงสุดที่ให้สินเชื่อแก่ผู้บริโภค ดังนี้

-   ผู้ประกอบธุรกิจที่มิใช่สถาบันการเงิน (Non-Bank) ต้องมีทุนจดทะเบียนไม่ต่ำกว่า 50
    ล้านบาท และต้องได้รับอนุญาตจากรัฐมนตรีว่าการกระทรวงการคลัง

-   กำหนดอัตราดอกเบี้ย ค่าปรับ ค่าบริการ ค่าธรรมเนียมใดๆ
    สามารถเรียกเก็บได้ไม่เกินร้อยละ 28 ต่อปี ทั้งนี้ผู้ประกอบการอาจเรียกเก็บค่าใช้จ่ายอื่นๆ
    ได้ตามที่จ่ายไปจริงได้เพิ่มเติมแต่ต้องเป็นไปตามหลักเกณฑ์ที่ธนาคารแห่งประเทศไทยกำหนด

-   กำหนดวงเงินสินเชื่อที่ให้แก่ผู้บริโภคแต่ละรายได้ไม่เกิน 5
    เท่าของรายได้ของผู้บริโภคเฉลี่ยต่อเดือน

วันที่ 28 พฤศจิกายน 2549 ธนาคารแห่งประเทศไทยได้ออกประกาศ เรื่องการกำหนดหลักเกณฑ์
วิธีการ
และเงื่อนไขในการประกอบธุรกิจบัตรเครดิตสำหรับผู้ประกอบธุรกิจบัตรเครดิตเพื่อปรับเพิ่มเพดานอัตราดอกเบี้ยและค่าบริการบัตรเครดิตอีกจากเดิมไม่เกินร้อยละ
18 ต่อปี เป็นไม่เกินร้อยละ 20 ต่อปี เนื่องจากต้นทุนการดำเนินงานที่สูงขึ้น
โดยมีผลใช้บังคับตั้งแต่วันที่ 1 ธันวาคม 2549
อย่างไรก็ตามสำหรับหนี้จากการใช้จ่ายผ่านบัตรเครดิตหรือถอนเงินสดที่เกิดขึ้นก่อนวันที่ประกาศฉบับนี้มีผลบังคับใช้
ให้เรียกเก็บดอกเบี้ยและค่าธรรมเนียมได้ไม่เกินร้อยละ 18 ต่อปี ต่อไปจนถึงวันที่ 30 มิถุนายน
2550 นอกจากนี้
ธนาคารแห่งประเทศไทยยังได้ปรับปรุงหลักเกณฑ์เกี่ยวกับคุณสมบัติของผู้ถือบัตรเครดิต และหลักเกณฑ์
วิธีการ และเงื่อนไขในการประกอบธุรกิจบัตรเครดิตในประเด็นอื่นสรุปได้ดังนี้

-   การพิจารณาคุณสมบัติของผู้ถือบัตรเครดิต
    ให้ผู้ประกอบการธุรกิจบัตรเครดิตสามารถพิจารณาจากการมีเงินฝาก
    หรือการลงทุนตราสารแสดงสิทธิในหนี้ที่ออกโดยธนาคารพาณิชย์
    องค์การของรัฐหรือรัฐวิสาหกิจที่มีกฎหมายเฉพาะจัดตั้งได้

-   ขยายหลักเกณฑ์การพิจารณาคุณสมบัติของผู้ถือบัตรองค์กร
    โดยให้ผู้ประกอบการธุรกิจบัตรเครดิตสามารถพิจารณาคุณสมบัติของผู้ถือบัตรของบัตรองค์กรจากฐานะทางการเงินของบริษัทที่จะขอมีบัตรเครดิตแทนการพิจารณาคุณสมบัติของผู้ถือบัตรรายบุคคล

เมื่อวันที่ 31 มีนาคม 2551 ธนาคารแห่งประเทศไทยได้ออกประกาศเรื่องการกำหนดหลักเกณฑ์
วิธีการ
และเงื่อนไขในการประกอบธุรกิจบัตรเครดิตสำหรับผู้ประกอบธุรกิจบัตรเครดิตเพื่อขยายขอบเขตคุณสมบัติผู้ถือบัตรหลักเพิ่มขึ้นจากเดิมโดยอนุญาตให้ผู้ประกอบธุรกิจบัตรเครดิตสามารถพิจารณาผู้ขอมีบัตรจากการมีเงินฝากประจำที่ธนาคารพาณิชย์ใดๆ
ไม่ต่ำกว่า 500,000 บาท เป็นระยะเวลาไม่น้อยกว่า 6 เดือน หรือมีเงินฝาก
หรือการลงทุนในตราสารแสดงสิทธิในหนี้หรือกองทุนรวมใด ๆ
อย่างใดอย่างหนึ่งหรือรวมกันไม่ต่ำกว่า 1,000,000 บาท เป็นระยะเวลาไม่น้อยกว่า 6 เดือนได้

ในเดือนสิงหาคม 2551 ธนาคารแห่งประเทศไทยได้ออกแนวปฏิบัติในการติดตามทวงถามหนี้
สำหรับธุรกิจบัตรเครดิต และธุรกิจสินเชื่อส่วนบุคคลภายใต้การกำกับ
เพื่อให้การติดตามทวงถามหนี้มีการดำเนินงานภายใต้กรอบที่เหมาะสม

นอกจากนี้ เมื่อวันที่ 9 กรกฎาคม 2552
ธนาคารแห่งประเทศไทยได้ออกประกาศเรื่องการกำหนดหลักเกณฑ์ วิธีการ
และเงื่อนไขในการประกอบธุรกิจบัตรเครดิตสำหรับผู้ประกอบธุรกิจบัตรเครดิต
โดยได้ปรับเปลี่ยนนิยามของบัตรประเภทองค์กร (corporate card) เป็นบัตรเพื่อธุรกิจ
(business card / corporate card)
เพื่อให้ครอบคลุมถึงการออกบัตรให้กับห้างหุ้นส่วนที่ไม่อยู่ในรูปของนิติบุคคลด้วย
จากเดิมที่อนุญาตให้ออก corporate card ให้เฉพาะหน่วยงานราชการ หน่วยงานของรัฐวิสาหกิจ
และบริษัทเท่านั้น เพื่อประโยชน์ต่อการกระตุ้นเศรษฐกิจโดยรวม

ทั้งนี้ บริษัทฯ ได้ปฏิบัติตามกฎเกณฑ์ที่เกี่ยวข้องมาโดยตลอด
และหากในอนาคตมีการออกข้อกำหนดอื่นๆ ที่เกี่ยวข้องกับธุรกิจของบริษัทฯ บริษัทฯ
ก็จะปฏิบัติตามข้อกำหนดดังกล่าวอย่างเคร่งครัด

8.  ความเสี่ยงที่เกี่ยวกับการรับซื้อคืนสิทธิเรียกร้องในลูกหนี้จากบริษัท นิติบุคคลเฉพาะกิจ จำกัด
    ภายใต้โครงการแปลงสินทรัพย์เป็นหลักทรัพย์ ของบริษัทฯ

เมื่อวันที่ 6 กุมภาพันธ์ 2549 บริษัทฯ ได้จำหน่ายสิทธิเรียกร้องในลูกหนี้บัตรเครดิต จำนวน
2,782.51 ล้านบาท ให้กับ บริษัท อีเทอนอล 3 นิติบุคคล เฉพาะกิจ จำกัด (ESPT) เมื่อวันที่ 25
มิถุนายน 2550 บริษัทฯ ได้จำหน่ายสิทธิเรียกร้องในลูกหนี้บัตรเครดิต จำนวน 3,038.02 ล้านบาท
ให้กับ บริษัท อีเทอนอล 4 นิติบุคคล เฉพาะกิจ จำกัด (Eternal 4) และเมื่อวันที่ 20 พฤษภาคม
2553 บริษัทฯ ได้จำหน่ายสิทธิเรียกร้องในลูกหนี้บัตรเครดิต จำนวน 4,355.04 ล้านบาท ให้กับ
บริษัท อีเทอนอล 5 นิติบุคคล เฉพาะกิจ จำกัด (Eternal 5) ซึ่งทั้ง 3
บริษัทได้จดทะเบียนภายใต้ประมวลกฎหมายแพ่งและพาณิชย์เพื่อประกอบการเป็นนิติบุคคลเฉพาะกิจภายใต้กฎหมายว่าด้วยนิติบุคคลเฉพาะกิจเพื่อโครงการแปลงสินทรัพย์เป็นหลักทรัพย์
ตามที่ได้รับอนุมัติโครงการจากสำนักงานคณะกรรมการกำกับหลักทรัพย์และตลาดหลักทรัพย์

ทั้งนี้ บริษัทฯ มีสิทธิซื้อคืนหรือไม่ก็ได้ สำหรับสิทธิเรียกร้องที่เป็นหนี้เสียส่วนเกินทั้งหมดคืนจาก บริษัท
นิติบุคคลเฉพาะกิจ จำกัด หากเกิดเหตุการณ์ตามเงื่อนไขที่กำหนดในสัญญา
(รายละเอียดตามหมายเหตุประกอบงบการเงิน ข้อ 29) อย่างไรก็ตาม หากบริษัทฯ
ไม่ใช้สิทธิที่จะซื้อคืนสิทธิเรียกร้องดังกล่าว
อาจจะทำให้เกิดเหตุการณ์ที่ทำให้ต้องมีการไถ่ถอนหุ้นกู้ที่ออกโดย บริษัท นิติบุคคลเฉพาะกิจ จำกัด
ก่อนกำหนด หรือทำให้ลำดับการชำระหนี้ต้องเปลี่ยนแปลงไป ซึ่งเหตุการณ์ดังกล่าวข้างต้น
จะไม่เกิดขึ้นตราบเท่าที่บริษัทฯ ยังมีการบริหารการจัดเก็บหนี้ได้ดี

9.  ความเสี่ยงกรณีบริษัทฯ มีผู้ถือหุ้นรายใหญ่ถือหุ้นเกินร้อยละ 50

ปัจจุบัน กลุ่มผู้ถือหุ้นรายใหญ่ของบริษัทฯ คือ กลุ่มอิออน ซึ่งถือหุ้นรวมกันจำนวน 157,800,000 หุ้น
คิดเป็นร้อยละ 63.12 ของจำนวนหุ้นที่จำหน่ายได้แล้วทั้งหมดของบริษัทฯ
ซึ่งจะทำให้กลุ่มผู้ถือหุ้นดังกล่าวสามารถควบคุมมติที่ประชุมผู้ถือหุ้นได้เกือบทั้งหมด
ไม่ว่าจะเป็นเรื่องการแต่งตั้งกรรมการหรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทฯ กำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

ทั้งนี้ บริษัทฯ มีการติดตามและประเมินความเสี่ยงในด้านต่างๆ เป็นประจำ
โดยมีการจัดประชุมการบริหารความเสี่ยง และการประชุมของหน่วยงานต่างๆ ทุกเดือน
ซึ่งการประชุมในแต่ละครั้งจะมีกรรมการบริหาร และผู้บริหารที่เกี่ยวข้องเข้าร่วมประชุมด้วย
เพื่อสำรวจการเปลี่ยนแปลงของสภาพแวดล้อม และประเมินว่าจะมีผลกระทบเพียงใด
และจะต้องปรับเปลี่ยนกลยุทธ์และหรือเป้าหมายหรือไม่ และบริษัทฯ
ยังติดตามความเสี่ยงด้วยการประเมินปัจจัยต่างๆ
ที่คาดว่าจะมีผลกระทบต่อการบรรลุเป้าหมายของบริษัทฯ